**בס'ד**

**סיום הסעודה המפסקת ביום שלישי ערב יום כיפור סמוך להדלקת נרות**

**ירושלים: 17:41**

**תל אביב:17:52**

**גמר הצום ביום רביעי בערב 18:53**



**זמני השבת פרשת וילך**

**הדלקת נרות**

**ירושלים:17:46**

**תל אביב 18:01**

**צאת השבת ת''א 18:57**

**![parasha[1]]()**

**שבת תשובה פרשת וילך**

**מאת הרב אילן אלסטר**

**רב בית המדרש הקהילתי כפר אברהם פתח תקוה**

 **רעיון לשבת תשובה ויום הכפורים – מה לומדים מספר יונה?**

במנחה של יום הכפורים המפטיר קורא את ספר יונה. כמה טעמים נאמרו בדבר : א.כתב הבית יוסף (אורח חיים סימן תרכ''ב ) ''ומפטיר ביונה לפי שיש בה גודל כח התשובה ''.

ב.כתב בדרשות ר' יהושע אבן שועב: "באה נבואת יונה בן אמיתי להורות כי ה' יתעלה רחמיו על כל מעשיו ואפילו על אומות העולם, כל שכן בישראל. ולכן אנו מפטירין אותה בזה היום [=ביום כפור] בשעת המנחה , שהיא שעה רצויה...למדנו מזה העניין כי ה' מלא רחמים ואפילו שהיו גויים והיו עושים חמס גדול, קיבל ה' תשובתם , כל שכן אנו עם מרעיתו וצאן ידו...''.

ג. כתב באבודרהם '' ללמד לבני העולם שאין יכולים לברוח מן השי''ת''.

לפי רבי יהושע אבן שועב מבוארת כוונת הבית יוסף שאמר שלומדים מספר יונה כמה גדול כח התשובה. וכך נוכל ללמוד לעצמנו שגם אם אדם הגיע למקום נמוך מאד במהלך השנה ואף על פי כן הקב''ה מקבל את תשובתו וכמו שהיה עם אנשי נינוה שהיו רעים וחטאים אך כאשר החליטו לשוב הקב''ה קיבל את תשובתם. ואף על פי שתשובתם היתה תשובה במדריגה נמוכה מכל מקום גם תשובה כזו מקובלת ע''י ה'.

אך מצד שני אפשר ללמוד על גודל כח התשובה ,שהתשובה הנדרשת מעם ישראל איננה התשובה שעשו אנשי נינוה.

המשך חכמה (במדבר כ''ט א) מתייחס לכך ומבאר את ההבדל בין ''ראיה'' ובין ''זכרון''. בחינת ''ראיה'' תשובה במדריגה נמוכה ,לחדול מן המעשים הרעים שעשה, אך בחינת ''זכרון'' זה תשובה גדולה יותר להרחיק מן הנפש את התכונה הרעה שהוטבעה בו כתוצאה מן החטא ע''י שיפשפש במעשיו ויזכיר לעצמו את כל פרטי מעשיו שעשה .

ומביא המשך חכמה מאנשי נינוה ששבו ''מן החמס אשר בכפיהם'' (יונה ג' ח). תשובת אנשי נינוה היתה תשובה של כפרה . הם שבו ממעשיהם הרעים וזה הספיק כדי להגן עליהם מן הפורענות. אך הם לא עשו תשובה גמורה שבאה לעקור את התכונות הרעות שהיו מוטבעות בהם בגלל חטאיהם. ובירושלמי קורא לתשובת אנשי נינוה ''תשובה של רמיה''. ומבואר בספר נחום שאנשי נינוה אחרי ששבו בתשובה חזרו לחטוא ונענשו. תשובתם היתה חיצונית וזמנית. ותשובה כזאת איננה ראויה לעם ישראל. עם ישראל נדרש לתשובה במדריגה גבוהה יותר.

בסגנון דומה כתוב בספר על התשובה לרב סולוויצ'יק עמ' 16 ואילך : "כפרה פירושה מחילה . המושג מחילה מקורו בדיני ממונות . כאדם שמחול לחבירו על כסף שהוא חייב לו כך מוחל הקב''ה לאדם על העונש שהוא חייב בו...אבל החטא של האדם ופוגע בשלמותו הרוחנית...התשובה האמיתית היא איפוא לא רק מכפרת אלא גם מטהרת משחררת את האדם מטמטום הלב , מאטימות החושים , מחזירה לאדם את חיותו נותנת לו מחדש את דמותו המקורית. ...

ובאמת יש בתשובה משתי המידות כאחת, תשובת כפרה נובעת מחסד. הרי אדם רק התחרט על חטאו ועדין לא ירד מדרך חטאים, עדין לא פסקה ממנו טומאת החטא. הוא רק מתוך סיבה חיצונית, לרוב מתוך יראת העונש, מבקש לעצמו כפרה. והקדוש ברוך הוא מקבל תשובתו זאת ומכפר לו. כלום אין זאת מידת החסד?

לעומת זאת, תשובה של מידת הדין ומשפט, מידת האמת, היא אך ורק תשובת הטהרה. תשובה זאת מתקבלת והחטא שטימא את האדם נופל והיה כלא היה, משום שהאדם כלשון הרמב"ם, "אחר הוא" עתה. יש כאן שינוי זיהותו לגמרי ואיך ייחשבו לו חטאים שחטא כשהוא לא היה הוא"?

וכך נאמר על יום הכפורים :" כִּי בַיּוֹם הַזֶּה יְכַפֵּר עֲלֵיכֶם לְטַהֵר אֶתְכֶם מִכֹּל חַטֹּאתֵיכֶם לִפְנֵי ה' תטהרו''. (ויקרא ט''ז ל)

זוהי התשובה הנדרשת מאיתנו ביום הכפורים . הלוואי ונזכה לכך בע''ה .

גמר חתימה טובה

 **פינת ההלכה : לקט הלכות ליום הכפורים**

א. כתב הטור שנהגו לטבול בערב יום כיפור.

ב.כתב במשנה ברורה שאפילו מי שאינו מקפיד כל השנה לטבול , בערב יום הכפורים צריך לטבול בגלל קדושת יום הכיפורים.

ג.כתב השולחן ערוך שעבירות שבין אדם לחבירו אין יום הכפורים מכפר עד שיפייס את חבירו. וברמ''א כתב שמי שמבקשים ממנו סליחה לא יהיה אכזרי ועליו למחול . אם אדם הוציא שם רע על חבירו אין חבירו צריך למחול לו. אך עיין במשנה ברורה

ד. כתב המשנה ברורה שאדם שפגע או פשע כנגד חבירו, ואין לו פנאי לבקש סליחה מחבירו ולפייס אותו, ביום הכפורים חייב לבקש סליחה כדי שיטהר את עצמו מעל עוונותיו לקראת היום הקדוש.

ה.יש חובה מן התורה לאכול בערב יום הכפורים. ויש להפסיק לאכול את הסעודה המפסקת עד חצי שעה לפני השקיעה - ולמעשה מפסיקים את הסעודה המפסקת סמוך להדלקת נרות. ולאחר הדלקת נרות הולכים לבית הכנסת לאמירת תפילה זכה וכל נדרי.

ו.מחנכים את הקטנים להתענות ביום הכפורים. חנוך זה הוא חנוך לשעות כלומר הילדים מתענים מספר שעות ולא משלימים את הצום. בזמננו ירדה חולשה לעולם וגם ילדים קרובים לבר מצוה לא יהיו חייבים להתענות את כל הצום מצד הדין אך אם הם יכולים לסבול את התענית הם צריכים לצום.

ז.כתב השולחן ערוך:עוברות ומיניקות מתענות ומשלימות ביום הכיפורים. ולגבי יולדות פסק שולחן ערוך: יולדת, תוך שלשה ימים לא תתענה כלל; משלשה עד שבעה, אם אמרה: צריכה אני, מאכילין אותה; מכאן ואילך, הרי היא ככל אדם. באופן עקרוני יש להתייעץ עם רופא לפני הצום ולנהוג על פיו ובהתייעצות עם רב פוסק.

ח.כתב השולחן ערוך שכאשר מאכילין את המעוברת או החולה שיש בו סכנה מאכילים אותו פחת מכשיעור(שיעור ככותבת). פחות מכשיעור פירושו:אוכלים כזית לחם = 27 גרם , מחכים תשע דקות או שש דקות אם אפשר ואז אפשר לאכול שוב(בשעת הצורך אפשר להקל להמתין רק 4 דקות בין אכילה לאכילה). לגבי שתיה: השיעור משתנ ה מאדם לאדם, אך מקובל שאדם רגיל מתיישבת דעתו ברוב רביעית של משקה. לכן אפשר לשתות 40 סמ''ק של משקה, לחכות שש דקות אם אפשר ואז שוב אפשר לשתות. בשעת הצורך אפשר להקל יותר והעיקר לא לשתות שתיה רצופה של שיעור רוב רביעית.

ט.אישה שמניקה את תינוקה, והתינוק לא שותה שום תחליף לחלב אמו , ויש סכנה לתינוק אם לא ישתה מחלב אמו. מותר לאם לאכול ולשתות בכמות של פחות מכשיעור וכנ''ל. והנסיון מוכיח שכדי שיהיה לאם חלב תינוק ביום הכיפור , היא אינה צריכה לאכול ביום הכיפורים, ושתיה מספיקה לצורך עניין זה.

 **סיפור לשולחן שבת- כוחן של דמעות:** מנהג היה לתלמידי 'החוזה' מלובלין להיכנס בכל שנה ושנה במוצאי יום-הכיפורים לחדרו של הצדיק ולשאול את פיו כיצד הייתה ה'חתימה' שנקבעה להם במרום. לא לכולם היה הצדיק משיב, אך היו מהם שנענו.שנה אחת נכנס אל 'החוזה' תלמידו ר' בונים, שלימים נתפרסם כרבי מפשיסחה, ושאל על 'חתימתו'. שקע הרבי בהרהור קל. "רואה אני כי גזרה קשה מרחפת על ראשך", אמר וכעבור רגע הוסיף: "השנה תפסיד את כל כספך ותהיה עני ואביון".ואכן, בדיוק כפי שחזה הצדיק - כן היה. באותה שנה חלו כל בני-משפחתו של ר' בונים במחלות קשות, ואת כל כספו נאלץ לפזר על רופאים ותרופות. באין מזומנים בידו איבד ר' בונים את מקור פרנסתו. הוא נשאר נקי מכל כספו ורכושו, תוהה מהיכן יביא מזון ובגד לאשתו ולילדיו."משנה מקום - משנה מזל", אמרו חכמינו. נטל אפוא ר' בונים את מקל הנדודים בידו ויצא לתור אחר מקור פרנסה חדש. עבר ממקום למקום, ניסה לחפש מקור פרנסה פה ושם – לשווא. במסעותיו הגיע לוורשה. כדרכו בימים הטובים נכנס לבית-מלון משובח, שבעליו הכירו בעבר, והתאכסן בו. בעל-הבית ידע שהסוחר ההגון משלם את כל החשבון, ואירחו ברוחב-לב.במשך כמה שבועות שהה במלון, אכל ושתה ככל צורכו, ובכיסו אין אפילו פרוטה שחוקה אחת. כל מאמציו לשלוח את ידו במיני עסקאות מזדמנות - נכשלו. גם ניסיונותיו לחדש קשרי מסחר ישנים, עם מכרים ותיקים - לא עלו יפה.לאחר שכשלו כל ניסיונותיו הרגיש ר' בונים את מלוא חומרתה של הגזרה שנגזרה עליו באותה שנה. הוא הגיע למסקנה כי עליו לקבל את הדין באהבה ולהשלים עם העובדה שנגזר עליו להיות עני ואביון.אולם ככל שהתבונן במשמעות הדבר, התמלא ליבו צער וכאב. הוא הצטער על מצבו העלוב ועל מצבם העגום של בני-משפחתו. אך יותר מכפי שכאבו לו העוני והדוחק עצמם, חשש בעיקר מהרגע שבו יתברר לבעל המלון כי אין בידו לשלם את דמי האירוח, והדבר יגרום חילול שם שמים גדול.

בתוך כך פרץ ר' בונים בבכי. מלב מורתח נשא תחינה לקב"ה שיוציאו מן המיצר אל המרחב. לפתע נשמעו נקישות על דלת חדרו. זה היה אחד המשרתים במלון, שבא לשאול אותו במה יסעד היום את ליבו - בבשר אווז או שמא בבשר אחר. שילח ר' בונים את המשרת מעליו, וכשזה יצא, גבר והתעצם בכיו.לא חלפו דקות אחדות והנה שוב נשמעו נקישות על הדלת. הפעם ניצב על הסף שליחה של גבירה יהודייה מפורסמת בוורשה. הגבירה ידעה, ככל הנראה, על מצבו הנוכחי של ר' בונים. היא חשבה להיטיב עמו ובאותה שעה לרכוש לעצמה איש נאמן. בפי השליח הייתה הצעת עבודה בעבורו - להיות קופאי בבית-העסק שלה ולזכות במשכורת גבוהה למדיי - שישה רובלים לשבוע.ברגע הראשון חלפה במוחו של ר' בונים המחשבה להיענות להצעה, שהייתה מבטיחה לו ולמשפחתו קיום בכבוד, אך לאחר מחשבה נוספת חזר בו. "אם הקב"ה החליט לסייע לי ולפתוח לפניי שוב את שערי ההצלחה, אינני חפץ להיות פקיד", אמר לעצמו. השליח היה בטוח כי איש-שיחו יקבל את ההצעה בשמחה. לתדהמתו שמע את ר' בונים אומר: "מסור לגבירתך כי מוכן אני להיות שותף בעסקיה; לא פקיד". הביט בו השליח בהשתאות רבה והלך לדרכו.

כשנמסרו דברי ר' בונים לגבירה חרה אפה על העזתו של הצעיר. היא הורתה לשליח להישאר בבית ואף לא לחזור למלון כדי למסור את תשובתה השלילית להצעה שנראתה לה חצופה.בינתיים נרגעה רוחו של ר' בונים. מאמין ובוטח בישועת ה' הקרובה הוציא מתרמילו ספר והחל להגות בו בשקט ובשלווה. ר' בונים הוסיף לשבת במלון, מנסה את כוחו במסחר כזה או אחר - ונכשל פעם אחר פעם.חלפו עוד כמה ימים והנה שוב נקש על דלת חדרו של ר' בונים שליחה של הגבירה. כשהפכה בדבר עוד ועוד, הגיעה הגבירה למסקנה כי לא יהיה רע כל עיקר אם תכניס לעסקיה כשותף (או לפחות למקצתם) את ר' בונים, שנודע לכול ביושרו ובתבונתו. הפעם קיבל ר' בונים את הצעתה.ואמנם מתוך השותפות העסקית בין הגבירה לבין ר' בונים צמחה הצלחה גדולה, ובאותה שנה הרוויחו שניהם סכומים גדולים מאוד.כשנסע ר' בונים ללובלין שם את פעמיו אל ביתו של 'החוזה'. אך דרכו רגליו על מפתן החדר, נשא אליו הצדיק את עיניו ואמר: "כפי שאמרתי לך במוצאי יום-הכיפורים, נגזר עליך לאבד את כל כספך, וכפי שנגזר כן היה. ואולם באותו יום לא דיברנו כלל על בכיות שתבכה ועל דמעות שתשפוך. אלה קרעו את רוע הגזרה.[גליונות חב''ד]

 **מושג ביהדות: שבת שובה:** שבת שבין ראש השנה ויום הכיפורים נקראת 'שבת שובה', מפני שמפטירין בה שׁוּבָה יִשְׂרָאֵל (הושע יד). וקורין לה גם שבת תשובה מפני שהיא בתוך ימי התשובה: סדר התפילה בשבת זו כבשאר שבתות השנה, אלא שבתפילת העמידה מוסיפים את שמוסיפים בשאר ימי התשובה. ואין אומרים 'אבינו מלכנו' ברוב המקומות. ובתפילת 'מגן אבות' שאומרים בליל שבת, אומרים 'המלך הקדוש' כבתפילת לחש. מנהג הוא בכל תפוצות ישראל שרב העיר דורש בשבת זו לפני העם בעניני מוסר ותשובה כדי להודיע לעם ענשן של עברות ויתנו לב לשוב בתשובה. אמרו חכמים, בשעה שהחכם יושב ודורש, הקדוש ברוך הוא מוחל לעוונותיהם של ישראל: ולא נִתנו שבתות לישראל אלא לתורה ולתפילה. וביותר בשבת זו יזהר מבטלה ומכל דיבור אסור, ויהיו כל מעיניו בתורה ותפילה והרהורי תשובה, ובזה יכופר לו כל אשר פגם בשאר שבתות השנה על ידי שיחות חולין ודברים בטלים. וכן כל אחד משבעת הימים שבין ראש השנה ויום הכיפורים הוא כנגד יום מימות השבוע של כל השנה, וראוי לשוב בכל יום על מה שפגם כל השנה כולה ביום זה: שבת זו - הראשונה בשנה - אף היא שבת ראשונה לבריאה, שבראש השנה נברא אדם ובו ביום חטא, והֵגנה עליו זכות שבת בראשית לאחר חטאו (שלא גורש מגן עדן עד לאחר השבת), וכשנתגלה לו כֹּחה של תשובה, מיד פתח ואמר: מִזְמוֹר שִׁיר לְיוֹם הַשַּׁבָּת, טוֹב לְהוֹדוֹת לַה', (לְהוֹדוֹת - להתוַדות) שכן השבת שהיא מעין עולם הבא, עולם המתוקן, ממנה פֶּתח לתשובה ותיקון הכל, וביותר שבת זו הראשונה. [מתוך ספר התודעה] .